Kəpəz rayonu

Kəpəz rayonu — Azərbaycan Respublikasının Gəncə şəhərində mövcud olmuş rayon. Rayon Kəpəz dağına görə belə adlandırılmışdır. Əhalisinin sayı 180.600 nəfər olub.

 Haqqında 
Kəpəz rayonu Azərbaycan SSR Ali Sovetinin qərarı ilə 1980-ci ilin 21 noyabrında yaradılmışdır. Rayonun ümumi ərazisi 7064 hektar, əhalisinin sayı isə 2018-ci il siyahıyaalmasına görə 180 min nəfərdir. 2 territorial adminstrativ bölgədən və 6 yaşayış məntəqəsindən ibarətdir. Bu məntəqələrin adları bunlardır : Hacıkənd, Cavadxan, Şeyxzamanlı, Natavan, Məhsəti və Sədilli. Son 5 yaşayış məntəqəsi 2011-ci ilin dekabrında verilmiş sərəncamla formalaşdırılmışdır.

Kəpəz rayonunda 27 məktəb, 4 peşə məktəbi, 21 baxça, bir ali təhsli müəssisəsi (Azərbaycan Texnologiya Universiteti), Gəncə Mərkəzi Kitabxanasının 12 filialı, 2 musiqi məktəbi, Gəncə Dövlət Tarix-Mədəniyyət Qoruğu, Nizami məqbərəsi, İmamzadə türbəsi adlı dini kompleks, Gəncə Qala Qapıları kompleksi, Gəncə Şəhər Stadionu və Gəncə regional poçt məntəqəsi yerləşir.

 Ləğv edilməsi 

2022-ci ilin fevral ayında "Gəncə şəhərinin inzibati ərazi bölgüsündə qismən dəyişiklik edilməsi haqqında" qanun layihəsi Milli Məclisin Regional məsələlər komitəsinə daxil olub. Dəyişiklik Nizami və Kəpəz rayonlarındakı inzibati ərazi dairələrinin Gəncə Şəhər İcra Hakimiyyətinin tabeliyinə verilməsini ehtiva edir. Qanun layihəsi Milli Məclisin Regional məsələlər komitəsinin fevralın 11-də keçirilən iclasında birinci oxunuşda müzakirə edilərək parlamentin plenar iclasına tövsiyə edilib. Azərbaycan Respublikasının Milli Məclisinin 15 fevral 2022-ci il tarixində keçirilən plenar iclasında "Gəncə şəhərinin inzibati ərazi bölgüsündə qismən dəyişiklik edilməsi haqqında" qanun layihəsi I oxunuşda müzakirəyə çıxarılıb. Müzakirələrdən sonra qanuna dəyişiklik layihəsi səsverməyə çıxarılaraq I oxunuşda qəbul edilib. Daha sonrakı oxunuşlarda da qəbul edilən, 4 mart 2022 tarixində tarixli qanun layihəsi Azərbaycan Prezidenti İlham Əliyev tərəfindən 2 aprel 2022 tarixində təsdiqlənmişdir.

 Qalereya 

 Həmçinin bax 
Nizami rayonu

 İstinadlar 


Kateqoriya:1980-ci ildə Azərbaycanda yarananlar
Kateqoriya:2022-ci ildə Azərbaycanda ləğv olunanlar